Zásahy hliadok MsP v 38. týždni 
	V týždni od 14. septembra do 20. septembra 2009 preverovali hliadky mestskej polície v hlavnom meste 2347 udalostí. Medzi nimi bolo aj 225 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a v tomto smere zistili hliadky 1135 porušení. 78 priestupkov súvislo s parkovaním na vyhradených parkovacích miestach bez patričného oprávnenia parkovať tu.
	V oblasti porušení pravidiel verejného poriadku riešili hliadky mestskej polície 30 priestupkov. Na telefonáty, v ktorých volajúci poukazovali na prípady rušenia nočného pokoja zasahovali hliadky 42 krát.
	Značná časť zistených priestupkov sa týkala porušení všeobecne záväzných nariadení o čistote a poriadku -  230 zistení, ako aj konzumácie alkoholických nápojov na verejných priestranstvách – 156 prípadov. Majitelia psov prispeli do štatistiky mestskej polície 53 krát.
	22 prípadov sa týkalo porušení zásad ambulantného predaja a trhového poriadku. 59 motoristov si ťažkú hlavu so zaparkovaním svojho vozidla vôbec nerobilo a toto zaparkovali na trávnatých plochách.
	V sledovanom týždni hliadky mestskej polície riešili aj priestupcov, ktorí si čas čakania na spoj mestskej hromadnej dopravy krátili na zastávkach MHD s cigaretou v ruke a tých bolo 36. V stanovených záverečných hodinách svoje prevádzky nestihli uzatvoriť zodpovední prevádzkari 13 krát. 
	Štatistika mestskej polície za sledované obdobie ďalej hovorí, že najviac priestupkov sa stalo 	 na Vajnorskej ulici a to 88. Blokovacie zariadenie si na vozidlách našlo 576 motoristov a do areálov odťahovacích služieb si po odtiahnuté vozidlá muselo zájsť 125 vodičov.